Dr Achille Bonito Oliva het 1961 in de Rächtswüsseschafte graduiert; denn het er Litratuur mit Schwerpunkt Poetik studiert. In dr Middi vo de 1960er isch er Mitgliid vo dr neoavantgardistische Schriftstellerveräinigung Gruppo 63 gsi. 1967 het er d Lürikbänd Made in Mater und 1968 Fiction Poems uusegee. 1968 isch er uf Rom, won er sich in de Joor druf as Kommentator und Kritiker im Beriich vo dr Geegewartskunst a Naame gmacht het. 1980 het er si vilbeachtets Wärk La Transavanguardia Italiana veröffentligt, wo dr dogmatisch Überbau für die junge Mooler, wo us dr Arte Povera uusechoo si, dr Sandro Chia, Francesco Clemente, Enzo Cucchi oder Mimmo Paladino gliiferet het und sofort uf witeri öiropäischi Künstler, zum Bischbil die Nöije Wilde z Dütschland oder d Figuration Libre z Frankriich beiflusst het. Vom Aafang vo de 1980er het er e Hife Usstellige wie d Aperto 80 organisiert, won er Kurator bi dr 39. Biennale vo Venedig 1980 gsi isch, oder 1982 d Avanguardia transavanguardia z Rom. 1993 het er d Kuratoriumsläitig vo dr 45.xa0Biennale übernoo. 2007 het dr Achille Bonito Oliva Usstellig Transcendental Realism: The Art Of Adi Da Samraj in dr 52.xa0Biennale vo Venedig gläitet.